৭ মাসের শিশুকন্যাকে ধর্ষণের ঘটনায় রায় ঘোষণা আদালতের

কলকাতা: বড়তলা থানা (Burtolla Police Station) এলাকায় ৭ মাসের শিশুকন্যাকে ধর্ষণের (Child Rape Case) ঘটনায় রায় ঘোষণা করল পকসো আদালত। অভিযুক্তকে সাব্যস্ত করল আদালত। আগামিকাল মঙ্গলবার সাজা ঘোষণা হবে। এই ঘটনায় মাত্র ২৬ দিনে চার্জশিট পেশ করেছে তদন্তকারীরা। ৭ জানুয়ারি এই মামলার সাক্ষ্য গ্রহণ করে আদালত। দ্রুত বিচারের পর আজ বিচার ভবনের এল.ডি. স্পেশাল বিচারক, পকসো আদালতে রায় ঘোষণা করেন। রাস্তার সিসি ক্যামেরার ফুটেজ দেখে যুবককে চিহ্নিত করেছিলেন তদন্তকারীরা। সোমবার আদালত তাঁকে দোষী সাব্যস্ত করল।

গত বছর ৩০ নভেম্বরের রাত প্রায় ২ টো নাগাদ, বড়তলা থানায় এলাকার স্থানীয় বাসিন্দারা পুলিশকে জানান একটি শিশু ফুটপাথে কান্নাকাটি করছে। খবর পেয়ে পুলিশ দ্রুত ঘটনাস্থলে যায় এবং ওই জায়গায় নাবালিকা শিশুকে দেখতে পায়। প্রাথমিক তদন্তে পুলিশের সন্দেহ, ভবঘুরেদের দ্বারা ধর্ষণের শিকার শিশুটি। অন্যদিকে একই সময় দুই ফুটপাথবাসী থানায় তাঁদের ৭ মাসের শিশুকন্যার নিখোঁজ হওয়ার অভিযোগ জানান। তাঁরা শিশুটিকে শনাক্ত করে নিশ্চিত করে জানান ও শিশুকন্যা তাঁদের মেয়ে। এর পর চিকিৎসার জন্য মেয়েটিকে ভর্তি করা হয় আরজি কর হাসপাতালে। সেখানকার চিকিৎসকরা জানান, শিশুটি যৌন নিগ্রহের শিকার। তার গোপনাঙ্গে ক্ষতচিহ্ন পাওয়া গিয়েছে। আঘাতের চিহ্ন রয়েছে শরীরের একাধিক অংশে। পরে শিশুটির মায়ের অভিযোগের ভিত্তিতে বড়তলা থানায় ৩০ নভেম্বর নির্দিষ্ট মামলা নথিভুক্ত হয়। বড়তলা থানার মামলা রুজু হয় ১১৮,১৩৭(২),১৪০/৬৫(২) বিএনএস এবং পকসো আইনের ৬ নম্বর ধারা অনুযায়ী।

আরও পড়ুন: নিয়োগ দুর্নীতি, সিবিআই চার্জশিটে দিব্যেন্দু অধিকারী সহ ভারতী ঘোষের নাম

তদন্ত চলাকালীন মামলাটি নিয়ে পুলিশ দ্রুত ব্যবস্থা নেয়। অভিযুক্তকে ঝাড়গ্রামের গোপীবল্লভপুর থেকে গ্রেফতার করে। কলকাতা পুলিশ সিট গঠন করে তদন্ত হয় এবং পুলিশ গুরুত্বপূর্ণ প্রমাণ সংগ্রহ করে। শিশুকন্যার শারীরিক পরীক্ষার রিপোর্ট, এবং ডিজিটাল প্রমাণ সংগ্রহ করা হয়। ঘটনার মাত্র ২৬ দিনের মধ্যে পুলিশ চার্জশিট দাখিল করে। পুলিশ সূত্রের খবর, ১৩ পাতার চার্জশিটে রাজীবের বিরুদ্ধে অপহরণ, ধর্ষণ, মারধর, পকসো আইনের ছ’নম্বর-সহ বেশ কয়েকটি ধারায় মামলা করা হয়েছে। দু’জন সাক্ষী আদালতে গোপন জবানবন্দিও দিয়েছেন। মামলার বিশেষ সরকারি কৌঁসুলি বলেন, ‘‘এই ধরনের মামলায় দ্রুত বিচার প্রক্রিয়া শেষ করা আমাদের কর্তব্য। বিশেষ নজরদারি রাখা হয় মামলার শুনানিতেও। আগামিকাল সাজা ঘোষণা হবে। আরজিকরের এমএসভিপি এই ঘটনায় যথেষ্ট সহযোগিতা করেছেন।

অন্য খবর দেখুন